Opdraande stryd vir SA ekonomie in 2e kwartaalArgieffoto Suid-Afrikaners kan hul gereed maak vir ’n ekonomiese mallemeule vanjaar. Terwyl die eerste kwartaal se ekonomiese groeikoers waarskynlik positief sal wees, is verwagtinge dat die tweede kwartaal waarskynlik stoom sal verloor. Faktore wat die tweede kwartaal se groeikoers kan stonk, sluit in, onder meer, die landwye busstaking, die stewiger rand en produksie-inkortings by myne weens ongelukke, soos rotsstortings. Die ekonomiese agentskap NKC African Economics se navorsers wys daarop dat gegewens wat tot dusver oor die tweede kwartaal uitgereik is, nie so rooskleuring is nie. Die kwartaal sluit einde Junie. Volgens NKC het die Suid-Afrikaanse Kamer en Koophandel en Nywerheid, Sacci, se sakevertroue vir die derde agtereenvolgende maand in April gedaal. Sakevertroue is gepootjie deur laer uitvoer-volumes, terwyl die stewiger rand ook kaarte deurmekaar gekrap het. Sakevertroue het van 97,6 indekspunte in Maart tot 96 in April verswak. Die NKC wys daarop dat sakevertroue tot ’n tweejaarhoogtepunt gestyg het in Januarie toe dit duidelik geword het dat Cyril Ramaphosa president sou word. Sacci se sakevertroue is nou op dieselfde vlak as wat dit laas tydens Jacob Zuma se presidentskap was. Volgens Sacci kan sakevertroue herstel sodra ekonomiese hervorminge onder die nuwe leierskap begin vrugte dra. Die ekonomiese agentskap spreek ook sy kommer uit weens die swakker as verwagte vervaardigings- en mynbouproduksie vir Maart. NKC sê dit kan die weg baan vir ’n swakker groeikoers in die tweede kwartaal. Volgens Statistiek Suid-Afrika het mynbouproduksie met 3,4% in Maart gedaal. NKC sê dit was swakker as markvooruitsigte. Van die sektore wat swak vertoon het in die sektor, is goud-, platinum- en diamantmynbou. NKC sê dat die breë mynbousektor gedurende Maart sy eerste resessie sedert 2015 ervaar het. Dit wys daarop dat mynbou ook ’n negatiewe bydrae tot die eerste kwartaal se groeikoers sal lewer. Volgens NKC is voortgesette onsekerheid oor regeringsbeleid, die sterker wisselkoers en Amerika se invoerbeleid van die faktore wat die sektor strem. Die agentskap sê die wêreld-ekonomiese herstel tans behoort die mynbousektor te ondersteun. Dit maan egter dat die mynbousektor groter duidelikheid van die regering nodig het. Intussen het Statistiek Suid-Afrika aangedui dat vervaardigingsproduksie grootliks deur die sterker rand en swakker plaaslike aanvraag gestonk is. Vir die drie maande tot einde Maart het die vervaardigingsgegewens met 1,7% verswak. Volgens die NKC is dit duidelik dat vervaardiging sedert sy blink vertoning in die laaste kwartaal van 2017 stelselmatig verlangsaam het. Die agentskap voorspel dat vervaardiging ’n negatiewe bydrae tot die eerste kwartaal se ekonomiese groeikoers kan lewer. Die NKC skryf dit toe aan die stygende rand, terwyl die bykomende belasting op toegevoegde waarde en aksynsbelasting ook ’n demper op vraag geplaas het.